中秋玩月
作者：李賓王
朝代：宋

paragraphs: 西風蕭蕭起青蘋，蒼空碾玉收暮雲。
可憐八月十五夜，寶光九十方平分。
東山飛來雪毛兔，瑞光千丈無纖塵。
誰將八萬修月斧，合成寶鏡如珠輪。
包藏宇宙幾千萬，留與此夕誇清新。
柴門朱戶同一照，清輝豈擇富與貧。
袁宏因此泛牛渚，知微何必登嶙峋。
對茲良夜可携酒，呼童與我開芳樽。
寒光凄冷砭肌骨，恍然疑作瑶臺賓。
我欲因之遊廣寒，葉師去後今無人。
我欲因之登筯梯，周生之術誰能陳。
浩歌痛飲人寂寂，惟有素影長相親。
須臾酒醒月未落，卧聽潮聲千萬軍。